ועדת הפנים ואיכות הסביבה, כנסת 16, פרוטוקול מספר 299, 2004-10-25 11:00

יורי שטרן: שלום לכולם.

יורי שטרן: על סדר היום הצעת חוק לתיקון פקודת העיריות (ועדת החינוך), התשס"ג-2003 של חברי הכנסת: חמי דורון, רוני בריזון, רשף חן, אהוד רצאבי, ואילן שלגי.

יורי שטרן: אני לא הייתי נוכח בישיבה הקודמת, ולכן חברי הכנסת חמי דורון והיועצת המשפטית של הכנסת יעדכנו אותנו איפה עומד העניין.

חמי דורון: אני לא יודע איזה גוף ביצע פה גיוס של אנשי ליכוד כדי להצביע כנגד הצעת החוק הזאת, ואז פשוט לא הבאנו אותה להצבעה.

נועה בן אריה: חבר הכנסת דורון, היה איזשהו סיכום שאתה הקראת אותו בתחילת הישיבה ושדיברת עליו עם משרד החינוך ומשרד המשפטים בנוגע להוצאת חלק מהחברים שהוצעו בהצעת החוק, ושינוי ההרכב כך שהוא יתאם פחות או יותר את מה שמופיע בפקודת העיריות, ואז למעשה כאילו אין יותר התנגדויות או הסתייגויות להצעה.

נועה בן אריה: אבל, זה לא מופיע כרגע.

נועה בן אריה: אני לא יודעת איפה הדברים עומדים.

אביטל שטרנברג: ישנם מכתבים שנכתבו בעקבות שיחות עם חבר הכנסת דורון.

אביטל שטרנברג: יש מכתב של דורית מורג ויש מכתב שלי.

אביטל שטרנברג: התעוררה מחלוקת לגבי טיבן של ההסכמות.

מירי פרנקל שור: בהתאם להבנתנו היו הבנות לגבי חברי המועצה.

מירי פרנקל שור: יש כאן הרכב של חברי מועצה שלמיטב הבנתי מקובל גם על הממשלה וגם על המציע.

מירי פרנקל שור: ישנם עדיין דברים שנותרו פתוחים.

מירי פרנקל שור: אני מציעה שאני אקריא מהו כרגע הרכב המועצה שלמיטב הבנתי מקובל על כולם.

יורי שטרן: זהו השינוי מול הרשימה שהוצעה בהצעה.

חמי דורון: בהסכמות שהיו אנחנו הסכמנו להוריד מספר גופים, ואנחנו הסכמנו להוריד מספר אנשים מתוך הגוף שמרכיב את הוועדה ועל זה היו הסכמות.

חמי דורון: למיטב זכרוני, היתה איזשהי בעיה עם נציגי הנוער שהיו פוליטיקאים לכל דבר ועניין.

מעיין מזיג: יש לנו שתי הסתייגויות.

מעיין מזיג: הסתייגות ראשונה היא לגבי סעיף (6).

מעיין מזיג: אתם כתבתם יושב-ראש מועצת התלמידים העירונית, ואני רוצה להעמיד את הדברים על דיוקם.

מעיין מזיג: ישנה מועצת תלמידים וישנה מועצת הנוער והתלמידים וזהו אינו אותו גוף.

מעיין מזיג: מועצת הנוער והתלמידים היא גוף שהוא עליון למועצת התלמידים.

יורי שטרן: האם זהו גוף סטטוטורי?

אביטל שטרנברג: האם זה קיים בכל עיר ועיר?

חמי דורון: לא.

מעיין מזיג: יש בכל בית ספר ובית ספר מועצת תלמידים.

מעיין מזיג: בכל רשות אמורה להיות מועצת תלמידים והנוער שבה יש נציגים ממועצות תלמידים מבתי ספר, מתנועות הנוער, מחוגי סיור, מכל פורום נוער שקיים בעיר שזה כל גופי הנוער בין אם זה מד"צים, מש"צים, וכו'.

יורי שטרן: האם זה מעוגן בחקיקה או בתקנות?

מעיין מזיג: אני הבנתי שיש עניין לעגן את זה בחקיקה.

מעיין מזיג: זה עדיין לא מעוגן בחקיקה.

יורי שטרן: אנחנו לא יכולים לכלול בניסוחים של החוק גופים שאינם גופים סטטוטוריים.

יורי שטרן: כלומר, גופים שלא מתקיימים מתוקף החוק או תקנות.

מעיין מזיג: אני אסביר את הבעיה בעניין הזה.

מעיין מזיג: כשאתה מכניס רק יושב-ראש מועצת תלמידים עירונית, אתה שוכח את החינוך הבלתי פורמלי ולא יהיה לו קול בוועדה הזאת.

מעיין מזיג: אתה גם שוכח את הנוער שלא לומד, לתנועות הנוער לא יהיה קול.

חמי דורון: את מנסה לפתוח עכשיו דיון שכבר היה בישיבה הקודמת.

חמי דורון: יושב-ראש הוועדה המשפטית שלכם יניב לוי בא עם הדר גריזים, והם קיבלו לחלוטין שהנציג בוועדת החינוך יהיה יושב-ראש מועצת התלמידים העירונית.

חמי דורון: הצעת החוק קובעת ועדה שאמורה לקבוע קווי מדיניות כלליים בנושא החינוך כאשר בדרך הטבע מדובר על נושאי החינוך בבתי הספר, בגני הילדים, בבתי הספר התיכוניים.

חמי דורון: ועדת החינוך לא עוסקת בתנועות נוער.

חמי דורון: בכל הרשויות המקומיות יש ועדה לתנועת נוער.

מעיין מזיג: זאת אומרת שאנחנו זונחים את החינוך בלתי פורמלי לחלוטין.

חמי דורון: לא, מועצת התלמידים היא גוף מייצג.

חמי דורון: אני לא הולך לחפש היום נציג של איזשהו גוף ערטילאי שב-90% מהרשויות לא קיים.

מעיין מזיג: לא, בוא נעמיד דברים על דיוקם.

מעיין מזיג: ברוב המוחלט של הרשויות הגוף המוכר הוא מועצת תלמידים ונוער.

יורי שטרן: מבחינת משרד הפנים ומשרד החינוך, מהו הגוף הסטטוטורי שמייצג את התלמידים?

עו"ד מיכל סגל: אין גוף סטטוטורי שמייצג את התלמידים.

עו"ד מיכל סגל: מועצת התלמידים היא גוף שקיים, והחקיקה היחידה שמאזכרת את מועצת התלמידים היא חוק זכויות התלמיד.

עו"ד מיכל סגל: הוא לא מחייב הקמה של מועצת תלמידים בכל בית ספר או בכל רשות מקומית, אלא להיפך.

עו"ד מיכל סגל: הוא מוציא מהתחולה שלו את מוסדות החינוך הלא רשמיים, כך שבמוסדות החינוך הלא רשמיים שזה חלק גדול מבתי הספר, אין בכלל חובה להקים את מועצת התלמידים.

עו"ד מיכל סגל: אני לא מבינה אם יש מקום לוויכוח אם זה כן חינוך פורמלי או לא.

עו"ד מיכל סגל: בגלל שאין שום חובה חוקית ומועצת תלמידים זה לא איזה גוף שמחויב בחוק, אני לא רואה - - -

מעיין מזיג: מועצת הנוער והתלמידים העירונית היא גוף עליון למועצת התלמידים.

מעיין מזיג: הוא גוף עליון יותר ומקיף יותר את כל ציבור הנוער.

מעיין מזיג: הוא יכול להשמיע גם את הקול הבלתי פורמלי בוועדה הזאת.

יורי שטרן: זאת נקודת מחלוקת אחת.

מירי פרנקל שור: חולק עכשיו הנוסח שלדעתנו משקף את ההסכמות שהיו לממשלה ולחברי הכנסת דורון.

מירי פרנקל שור: אני מציעה שנתחיל לקרוא את הנוסח שחולק ונעיר הערות לגבי כל פיסקה ופיסקה.

מירי פרנקל שור: "הצעת חוק לתיקון פקודת העיריות (ועדת חינוך), התשס"ג-2003 1.

מירי פרנקל שור: בפקודת העיריות אחרי סעיף 149ח יבוא 149ט: (א) המועצה תבחר ועדת חינוך קבועה שתפקידה ליזום ולתכנן פעילות בתחומי החינוך, ולקיים מעקב על יישומן".

מירי פרנקל שור: חבר הכנסת דורון, האם כוונתך במילים "לקיים מעקב על יישומן" זה רק לגבי הפעילות של ועדת החינוך, או לגבי כל הפעילות החינוכית שמתקיימת בעיר?

חמי דורון: ברמה העקרונית, ועדת החינוך אמורה לבדוק כל דבר שקורה בתוך מערכת החינוך העירונית.

חמי דורון: מינהל החינוך או אגף החינוך קובע היום כל מיני דברים שקשורים באזורי רישום למשל.

חמי דורון: כל רשות מקומית קובעת לעצמה את הדברים, זה המדיניות.

חמי דורון: הוועדה הזאת בכל מצב היא ועדה מייעצת למועצה ולראש העיר.

חמי דורון: היא לא ועדה שיש לה say.

חמי דורון: זה לא כמו ועדת תכנון ובנייה שמה שהיא קובעת זה מה שצריך לבצע.

מירי פרנקל שור: השאלה היא אחרת.

מירי פרנקל שור: השאלה היא, האם "לקיים מעקב על יישומן" זה רק לגבי תוכניות שהיא יוזמת ושהיא מתכננת ולראות האם זה מתבצע בשטח, או לקיים לפי מה שאני מבינה, זה גם כן על מערכת החינוך העירונית.

חמי דורון: בהחלט.

יורי שטרן: אם כך, ההגדרה לא נכונה כי מפה יוצא שהיא עוקבת רק אחרי מה שהיא יוזמת.

מירי פרנקל שור: נכון, לכן אני העלאתי את השאלה.

מירי פרנקל שור: אני מבינה שזה על מדיניות והפעילות החינוכית.

חמי דורון: הנוסח המקורי אמר: "להתוות מדיניות חינוך העירונית, ולפקח על ביצוע התוכניות המאושרות".

חמי דורון: זה נוסח הרבה יותר רחב.

חמי דורון: אני לא יודע למה אתם צמצמתם?

אביטל שטרנברג: זה הנוסח שאנחנו לא מסכימים לו משום שהוועדה הזאת צריכה להיות ועדה מייעצת בגלל ההרכב המיוחד שלה.

אביטל שטרנברג: היא לא יכולה להיות ועדה ביצועית.

אביטל שטרנברג: ברגע שאתה מוסיף את מה שאתה קראת כרגע תהיה לנו בעיה.

אביטל שטרנברג: אין לי בעיה שהיא תקיים מעקב על מדיניות החינוך העירונית ועל פעילות החינוך העירונית.

אביטל שטרנברג: אין לי בעיה עם קיום מעקב, יש לי בעיה עם התווית תוכניות.

יורי שטרן: למה שלא ייכתב מפורשות שזוהי ועדה מייעצת שתפקידה לדון במדיניות החינוך העירונית?

אביטל שטרנברג: האם הכוונה לזה שתיבחר ועדה מייעצת קבועה לענייני חינוך?

יורי שטרן: כן.

אביטל שטרנברג: מצידי שזה ייאמר.

חמי דורון: סעיף 149 בפקודת העיריות מגדיר את כל הוועדות, וכל הוועדות שם הן ועדות מייעצות.

אביטל שטרנברג: לא.

אביטל שטרנברג: ועדת הנחות היא לא ועדה מייעצת, ועדת מכרזים היא לא ועדה מייעצת.

חמי דורון: ועדת מכרזים היא ועדה מייעצת.

חמי דורון: לראש הרשות יש זכות וטו מוחלטת על החלטה של ועדת מכרזים.

מירי פרנקל שור: זה לא אומר שהיא ועדה מייעצת.

אביטל שטרנברג: ככל שמדובר בוועדות שמורכבות כולן מנבחרי ציבור אין לנו בעיה שתהיה להם סמכות ביצועית.

אביטל שטרנברג: ברגע שאנחנו עושים מיקס והופכים את זה למעין דמוקרטיה ישירה שישנם שם נציגים - - -

חמי דורון: אין לנו ויכוח.

יורי שטרן: חבר הכנסת דורון לא דורש שהוועדה הזאת תהיה ועדה מחליטה.

חמי דורון: האם את רוצה לנסח את זה בכך שיהיה כתוב מלכתחילה שהמועצה תבחר ועדת חינוך קבועה שמתפקידה יהיה לייעץ ביוזמת תכנון פעילות?

אביטל שטרנברג: אין לי בעיה.

אביטל שטרנברג: הניסוח שאנחנו בדרך כלל נוקטים בוועדות מהסוג הזה כמו שהיה בוועדה לעניין מעמד הילד, זה ליזום ולתכנן.

אביטל שטרנברג: מבחינתי אין לי קושי בעניין הזה, אין לי בעיה גם ניהול מעקב.

אביטל שטרנברג: אבל, לא מלל שמצביע על פעילות אקטיבית.

חמי דורון: אז אין שום בעיה.

חמי דורון: אז שיהיה כתוב: לקיים מעקב על יישומן, ועל יישום תוכניות מערכת החינוך העירונית.

חמי דורון: הניסוח הזה פותר את הבעיה.

מירי פרנקל שור: עו"ד בן אריה, האם זה מקובל עליכם?

נועה בן אריה: כן, אין לנו התנגדות לנושא הזה.

חמי דורון: עו"ד שטרנברג, האם יש בעיה עם מה שניסחתי עכשיו?

אביטל שטרנברג: לא, מקסימום יהיה לנו צ'אנס לתקן בקריאה שנייה ושלישית.

מירי פרנקל שור: "(ב) חברי המועצה יהיו - (1) שבעה מחברי המועצה, ובהם ראש העירייה או ממלא מקומו, עליהם יחולו ההוראות הכלליות בעניין הרכב ועדות החובה שבסעיף 150א.

מירי פרנקל שור: .

אביטל שטרנברג: הסיפא מיותרת משום שממילא סעיף 150א חל.

אביטל שטרנברג: לצורך ההבהרה כרגע זה נכון, אבל - - -

חמי דורון: אני הייתי מבקש שהוא יישאר לאור העובדה שאני מכיר קצת מה קורה ברשויות.

אביטל שטרנברג: חבר הכנסת דורון, סעיף 150א קיים בפקודת העיריות.

אביטל שטרנברג: אי אפשר להתעלם ממנו.

אביטל שטרנברג: זה ממש לא משנה אם אתה מאזכר אותו שמונה פעמים או רק שבע.

חמי דורון: מה צריך לעשות חבר מועצה כשמתעלמים ממנו?

אביטל שטרנברג: ללכת לבג"ץ.

חמי דורון: ואז בג"ץ שם את זה בתור לעוד שנתיים, כי זה לא כל כך חשוב.

חמי דורון: בדיוק כמו שהוא מתנהג לסעיף 140א.

מירי פרנקל שור: אבל, זה לא רלוונטי.

מירי פרנקל שור: תשאיר את זה לממונה על נוסח החוק.

מירי פרנקל שור: " (2) נציגי מוסדות החינוך שבתחומי העירייה, מהם לפחות נציג אחד של בתי הספר היסודיים, לפחות נציג אחד של חטיבות הביניים, ולפחות נציג אחד של בתי בתי הספר התיכוניים".

חמי דורון: לדעתי צריך להוריד את חטיבות הביניים?

חמי דורון: האם הורידו בכל המקומות?

מירי פרנקל שור: לא.

יאיר סמוכה: יש מקומות שבהם יש חטיבות ביניים עצמאיות.

חמי דורון: אז נשאיר את זה.

חמי דורון: במקום שלא יהיה נציג של חטיבות ביניים אז לא יהיה נציג.

חמי דורון: אני מניח שרוב בתי הספר יחזרו לשיטה הישנה של א'-ח', וט'-י"ב.

חמי דורון: תמשיכו לדפוק את המערכת עוד פעם בעוד איזשהו ניסיון מצחיק, כמו שעשיתם עם חטיבות הביניים שנכשלתם.

נועה בן אריה: אפשר לכתוב כאן

נועה בן אריה: בנוסח יסודי ועל יסודי, ואז זה מכסה לך את הכול.

מירי פרנקל שור: נכון, זה מה שהציע משרד החינוך.

חמי דורון: אין לי בעיה.

אביטל שטרנברג: האם המועצה בוחרת את נציגי בתי הספר?

חמי דורון: לא.

אביטל שטרנברג: אין טכניקת בחירה מפורשת, ואז אנחנו נשארים רק עם הרישא.

אביטל שטרנברג: השאלה היא, איך בוחרים את אותם נציגים?

מירי פרנקל שור: איך ייבחר נציג בתי הספר?

מירי פרנקל שור: איך המועצה תבחר את נציג בתי הספר?

חמי דורון: המועצה לא בוחרת את נציג בתי הספר.

חמי דורון: כל בתי הספר היסודיים הרי מאוגדים, ובכל רשות ובכל עיר יש את הוועד שהוא מאחד את כל בתי הספר.

אביטל שטרנברג: בירושלים למשל, אין, כי בירושלים יש סקטורים.

חמי דורון: ירושלים היא בעיה ייחודית.

אביטל שטרנברג: החוק הזה יחול עליה.

חמי דורון: בסדר, אבל ירושלים היא בעיה ייחודית, ויכול להיות שלירושלים צריך לתת פתרון מיוחד וצריך לחשוב עליו.

חמי דורון: אבל, אל תיקחו את המקרה ירושלים ותהפכו אותה לכול הארץ.

אביטל שטרנברג: צריך להיות בחוק הזה מנגנון בחירה בין אם בתקנות של שר הפנים, ובין בדרך אחרת.

אביטל שטרנברג: אבל אי אפשר להשאיר אותו ככה.

יורי שטרן: אני מציע להפוך את מה שנכתב פה ולומר שנציג התלמידים ייבחר בין יושבי ראש של מועצות התלמידים של כלל בתי הספר בעיר לפי התקנות.

מירי פרנקל שור: לא ניכנס לזה, אולי שמשרד החינוך יחליט.

אביטל שטרנברג: צריך לתת סמכות למישהו להכריע.

מירי פרנקל שור: אז אולי משרד החינוך יוציא הנחיה איך בוחרים את נציגי בתי הספר.

נועה בן אריה: אפשר להוציא הנחיה בחוזר מנכ"ל, בשביל מה צריך חוק?

יורי שטרן: האם מועצת תלמידים קיימת בכל בית ספר, כולל בית ספר עצמאי?

יורי שטרן: לא.

מעיין מזיג: אבל, יוצא מחוק זכויות התלמיד שהמנהל צריך לעודד הקמת מועצה.

מירי פרנקל שור: הוא לא חייב.

מעיין מזיג: זה לא נכון, העניין הזה נמצא בתהליך של טיפול.

חמי דורון: רבותיי, אנחנו חוזרים עכשיו בדיוק לאותו ויכוח.

יורי שטרן: אתה לא יכול לכתוב דברים שלא קיימים.

אביטל שטרנברג: חבר הכנסת דורון, אתה לא יכול להשאיר את ההצעה הזאת בלי רגל.

אביטל שטרנברג: ההצעה הזאת תדדה.

חמי דורון: למעשה, בסעיף (3) לא צריכה להיות בעיה כי יש ועד הורים עירוני.

אביטל שטרנברג: בירושלים אין.

חמי דורון: לפי מה שאת אומרת ירושלים היא מחוץ למדינת ישראל.

רוזלין גלסר: אני נציגה של ועד ההורים המחוזי בירושלים.

רוזלין גלסר: אביטל שטרנברג האם אתם מאגדים את כולם?

רוזלין גלסר: לא בכל בית ספר יש ועד הורים.

חמי דורון: עו"ד שטרנברג, אם החברים היקרים בבית ספר פלוני אלמוני ירצו לקחת חלק בוועדת החינוך, יתכבדו, יקימו ועד כמו שמקובל בכל רשתות החינוך, ויצטרפו למאה ה-21.

חמי דורון: אם רוצים להיות שקועים במאה ה-16 אז זו זכותם, ונציג שלהם לא יהיה חבר בוועד.

חמי דורון: בשביל בית ספר אחד שחי במאה ה-16 אני לא צריך לשנות חוק.

חמי דורון: עם כל הכבוד, מה שאת אומרת הוא פשוט לא הגיוני.

אביטל שטרנברג: חבר הכנסת דורון, החוק הזה חייב לכלול מנגנון בחירה.

חמי דורון: יש ועדי הורים ברוב בתי הספר, גם בעיר ירושלים.

חמי דורון: ברוב הרשויות יש ועד הורים עירוני שמקבל נציגים מכל אחד מהוועדים הבתי-ספריים.

חמי דורון: אם בירושלים רוצים לקחת חלק בנושא הזה, יתכבדו וינהגו כי שנוהגים בכל שטח מדינת ישראל.

חמי דורון: אני לא צריך להתאים חוק לגוף שהוא ממש אקסטריטוריאלי.

אביטל שטרנברג: ההצעה כפי שהיא כרגע, היא לא שלמה.

חמי דורון: אני מצטער, אבל אתם מתעלמים מהמציאות.

חמי דורון: הפתרון קיים במציאות.

יורי שטרן: אני מאמץ את הרעיון של חמי דורון, והחוק צריך להסדיר את זה כך שנציגי ההורים והתלמידים נבחרים בפורומים הרלוונטיים של ראשי ועדי הורים או של ראשי מועצות התלמידים.

יורי שטרן: השר צריך להתקין תקנות איך עורכים את הבחירות האלה.

יורי שטרן: זו תהיה זכותו של בית-הספר להחליט שהוא משתתף בחגיגה הזאת על-ידי קיום מועצת תלמידים וועד הורים.

יורי שטרן: מי שלא עושה את זה לא יהיה שותף.

רוזלין גלסר: מנגנון הבחירות בוועדי הורים ובארגון ההורים המחוזי והארצי הוא שיש ארגון הורים מחוזי בירושלים, ויש בחירות.

חמי דורון: האם הוא כולל את כל בתי הספר?

רוזלין גלסר: הוא כולל הזמנה לכול בית ספר שרוצה להצטרף.

רוזלין גלסר: יש לנו בחירות פעם בשנה לבתי ספר ממלכתי וממלכתי דתי.

רוזלין גלסר: החרדי לא כלול במנח"י.

רוזלין גלסר: בארגון ההורים הארצי יש גם כן הזמנה לכול בית ספר שרוצה למנות ועד הורים, להצטרף לבחירות.

יורי שטרן: כולל החינוך העצמאי?

רוזלין גלסר: כן.

יורי שטרן: האם יש בתי ספר בחינוך העצמאי שכן עושים את זה?

רוזלין גלסר: כן.

מירי פרנקל שור: זה לא המגזר החרדי.

רוזלין גלסר: המגזר חרדי לא נכנס לזה.

מירי פרנקל שור: על שולחן הוועדה מונח נושא הוספת ועדה לעירייה שתפקידה מוגדר כאן בחוק.

מירי פרנקל שור: סעיף קטן (ב) מפרט את הרכב המועצה.

מירי פרנקל שור: אני לא חושבת שבפני הוועדה קיים מספיק מידע לגבי מועצות תלמידים, סוגי מועצות תלמידים, את מי זה מאגד, האם זה כן כולל את החינוך הלא פורמלי או לא, האם יש ועדי הורים או לא.

מירי פרנקל שור: חבר הכנסת דורון מציע את ההרכב.

מירי פרנקל שור: אני חושבת שהמידע מצוי במשרד הרלוונטי.

מירי פרנקל שור: חבר הכנסת דורון, אנחנו רוצים לסייע לך כיוון שאנחנו רוצים שהמועצה תדע לפי פסקאות (1) עד (4) איך היא יכולה לבחור את הנציגים שלה.

מירי פרנקל שור: ההצעה שלי לא באה בשביל לסרבל את העניין ולא לפגוע בכל מיני מגזרים.

מירי פרנקל שור: בהתאגדות יש איזשהי אידיאולוגיה, ואני לא בטוחה שרק המגזר החרדי החליט מבחינה אידיאולוגית לא להתאגד.

מירי פרנקל שור: לכן אני חושבת שצריך שתהיינה הנחיות מנכ"ל מאוד מפורטות ומסודרות שבהן יש את כל המקרים האפשריים שכרגע אנחנו לא יכולים לפרוס ולתת להם פתרון, גם לגבי פיסקה (2) וגם לגבי פיסקה (4), ויכול להיות שגם לגבי פיסקה (3).

מירי פרנקל שור: הם צריכים להציע הנחיות בדיוק איך מגישים, בין אם זה על-ידי רשימות, בין אם זה על-ידי בחירות, על מנת שהמועצה תדע איך היא יכולה לבחור את המועמדים.

מירי פרנקל שור: למה יש התנגדות להצעה?

חמי דורון: את אומרת לי: תוותר על כל אלה שהם מחוץ למערכת, תשאיר את הוועדה כוועדה שחבריה הם אך ורק חברי מועצת עיר, ואת כל היתר יזמינו כמשקיפים לוועדה, הם לא יהיו חברים.

מירי פרנקל שור: לא, ממש לא.

חמי דורון: את אומרת דבר שהולך לסרבל את המערכת בצורה מהותית.

חמי דורון: אם יהיו בוועדה רק חברי מועצת עיר אנחנו נרוויח את זה שזוהי אולי תהיה ועדה שיש לה גם כוח והיא תהיה לא רק ועדה מייעצת.

חמי דורון: זה יפתור את הבעיה לשלטון המקומי בכך שהם לא יצטרכו להתמודד עם כל מיני ועדי הורים.

יורי שטרן: חבר הכנסת דורון, זה רעיון מעניין, אבל זה לא הרעיון שמציעה היועצת המשפטית.

מירי פרנקל שור: זה ממש לא מה שאני מציעה לך.

חמי דורון: כן, זוהי המשמעות.

מירי פרנקל שור: זו ממש לא המשמעות.

מירי פרנקל שור: מה שיקרה הוא שהמועצה לא תדע את מי היא צריכה לבחור.

מירי פרנקל שור: אנחנו מציעים לך איך יבואו אותם נציגים והמועמדים בפני חברי מועצת העיר.

מירי פרנקל שור: אנחנו אומרים לך, תהיה פעם אחת הנחיית מנכ"ל לקביעת נורמה, וזה ירוץ לך לאורך כל הדרך.

יאיר סמוכה: בחוזר מנכ"ל יש מידע מפורט איך בוחרים נציגות הורים כיתתית, בית-ספרית ועירונית.

יאיר סמוכה: זה כתוב.

יאיר סמוכה: זה כתוב גם בתקנון של ארגון הורים ארצי, וזה נקרא תקנון בחירת נציגות הורים מאי 2000.

יאיר סמוכה: כתוב בפירוש איך בוחרים את האנשים האלה, ולכן אין בעיה לא עם מועצת תלמידים ולא עם ועד הורים.

יאיר סמוכה: הבעיה היחידה היא נציג בתי הספר היסודיים והעל יסודיים אז או שאפשר להתקין תקנות או שאפשר להחליט שמנהלי בתי הספר היסודיים בוחרים את נציגם, ומנהלי בתי הספר - - -

חמי דורון: זה בדיוק מה שאמרנו בישיבה הקודמת.

חמי דורון: דרך אגב, זה גם היה מקובל עליכם בישיבה הקודמת, עו"ד שטרנברג.

אביטל שטרנברג: בישיבה הקודמת לא הייתי.

מירי פרנקל שור: פקודת העיריות לא צריכה להיכנס ולדון איך בוחרים את הנציגים של בתי הספר העל יסודיים.

חמי דורון: לא, זה לא מעניין אותי.

מירי פרנקל שור: לכן אומר האדון שיש תקנות נציגות הורים ארצית, ויש הנחיות מנכ"ל לגבי מועצות תלמידים.

מירי פרנקל שור: הם יוסיפו רק הנחיות לגבי נציגים של יסודי ועל-יסודי.

אביטל שטרנברג: עו"ד פרנקל שור, ככל שנאמר ברישא "המועצה תבחר", עדיין המועצה היא זו שבוחרת - - -

מירי פרנקל שור: אבל, איך תבחרי את הנציגים?

מירי פרנקל שור: האם על-ידי רשימה, על-ידי זה שיביאו לך רשימות פרטניות?

יורי שטרן: אנחנו לא נסיים את הדיון הזה היום.

יורי שטרן: אני רוצה לבקש בקשה ממשרד החינוך, משום שבראש ובראשונה זה משרד החינוך משום שהוא ממונה על ייצוג התלמידים וההורים במערכות השונות שלו.

חמי דורון: לדעתי, זה מיותר.

חמי דורון: אתה סתם דוחה את זה.

יורי שטרן: אנחנו בכל מקרה לא מצביעים כעת כי הצעת החוק לא מוכנה בעיניי.

יורי שטרן: לטובתך, אני לא רוצה להשאיר חקיקה שהיא לא ברורה.

יורי שטרן: לכן אני מבקש לקבל התייחסות ממשרד החינוך לסוגיה הזאת, כאשר הוא מתבקש לבוא עם הצעה מפורטת.

יורי שטרן: אתם לא צריכים לקבוע את המנגנון אלא איך אנחנו מנסחים את הסעיפים האלה בשביל לדאוג לייצוג של כל המערכות האלה גם של בתי הספר.

חמי דורון: אני מבקש שזה יהיה לשבוע הבא.

חמי דורון: הצעת החוק הזאת היא כבר בת שנה.

יורי שטרן: אני לא מתחייב שזה יהיה בשבוע הבא, כי אני לא יודע מה יש לי בשבוע הבא.

יורי שטרן: משרד החינוך צריך לתת את דעתו גם לגבי אותן מערכות שאצלן אי קיומה של מועצת התלמידים או ועד הורים הוא עניין אידיאולוגי.

יורי שטרן: המבנה שלהן לא מאפשר את זה, הן לא בנויות לכך, אבל הן חייבות להיות איכשהו מיוצגות בפורום שבוחר את הנציג.

יורי שטרן: תחשבו על זה.

מיכל סגל: אין לנו מידע כזה.

חמי דורון: אבל, הם לא רוצים להיות חלק מהציבור ומהעניין.

יורי שטרן: אני רוצה שהם יהיו חלק.

חמי דורון: אתה לא יכול לחייב אותם.

יורי שטרן: אני לא יכול לחייב אותם, אבל אני יכול להציע להם מערכת.

חמי דורון: מציעים להם, שולחים להם באופן קבוע הזמנות להשתתף, אבל הם לא רוצים.

חמי דורון: הם פשוט לא מכירים במדינת ישראל.

יורי שטרן: אני מכיר בהם.

יורי שטרן: לכן אני מבקש לחשוב על השאלה איך אנחנו מביאים לידי כך שהפורום המצביע יאפשר גם ייצוג לאותם גורמים.

יורי שטרן: אם הם לא ירצו לנצל את ההזדמנות הזאת - - -

מיכל סגל: אנחנו לא יודעים לעשות את זה.

יורי שטרן: למה אתם לא יודעים?

יורי שטרן: תעשו קצת מחקר ותדברו עם ראשי החינוך החרדי, ותשאלו אותם.

רוזלין גלסר: האם צריך נציג של החינוך הממלכתי, הממלכתי דתי, והחרדי?

יורי שטרן: לדעתי, רצוי שלכל זרם תהיה אפשרות לייצג את עצמו בתוך הפורום הבוחר.

מירי פרנקל שור: אם הוא מחליט שלא, אז לא.

יורי שטרן: אבל, אם אנחנו מראש דורשים ממנו את הייצוג בצורה שלא מקובלת עליו, אז זה לא יהיה.

יורי שטרן: אני לא רוצה את זה.

יורי שטרן: למשרד החינוך אין בעיה לבוא בדברים עם החינוך החרדי ולשאול אותם.

מיכל סגל: מה זאת אומרת שאין לי בעיה לבוא בדברים עם החינוך החרדי?

מיכל סגל: מדובר בבתי ספר שהם פרטיים.

מיכל סגל: אנחנו לא יכולים לחייב אותם להקים מועצות.

אביטל שטרנברג: צריך להציע להם להשתתף, לא לחייב אותם להשתתף.

מירי פרנקל שור: בדיוק, אתה מציע להם.

חמי דורון: אבל, גם היום מציעים להם.

מירי פרנקל שור: המנגנון חסר לך.

מיכל סגל: לא מדובר בשתי רשתות שאת ראשיהם אנחנו יכולים לזמן לישיבה כזאת.

מיכל סגל: מדובר במאות של עמותות שמפעילות בתי ספר פרטים.

חמי דורון: אני מסכים איתך במאה אחוז.

מירי פרנקל שור: אתם מזמנים את בתי הספר, ואם הם רוצים הם באים, ואם הם לא רוצים הם לא באים.

מירי פרנקל שור: הם צריכים לעשות את השיקול שלהם.

מירי פרנקל שור: אבל עצם הדבר הוא שאתם נותנים להם את ההזדמנות לבוא ולקחת חלק.

חמי דורון: אבל נותנים להם את ההזדמנות כאשר ועד ההורים העירוני עושה בחירות לוועד הורים.

מירי פרנקל שור: זה לא נושא הדיון.

מירי פרנקל שור: נושא הדיון הוא חד מאוד, איך תוגש רשימה לחברי המועצה לבחור את הנציגים שאתה מבקש שיהיו חברי הוועדה בפיסקאות (1) עד (4).

מירי פרנקל שור: אנחנו מדברים על הליך הבחירה.

מיכל סגל: ארגון ההורים הוא לא גוף של משרד החינוך.

יורי שטרן: אני לא מבין מה הבעיה של משרד החינוך לתת את דעתו לנושא הזה הרי הוא זה שממונה.

מיכל סגל: לנו אין שום יכולת לחייב את בתי הספר.

יורי שטרן: אני לא מבקש מכם לחייב.

יורי שטרן: אני מבקש מכם למצוא פורמולה שהיא כעיקרון מאפשרת להם להשתתף, בלי לחייב.

מיכל סגל: אנחנו לא יכולים לאפשר להם להשתתף, זה גוף שלא שייך לנו.

מיכל סגל: ארגון ההורים הוא לא גוף שקשור למשרד החינוך.

יורי שטרן: אבל, אם יש הסדרה כלשהי לגבי ועד ההורים, זאת ההסדרה של משרד החינוך.

מיכל סגל: לא, זו הסדרה שאומרת איך היינו רוצים שהבחירות יערכו.

מיכל סגל: אנחנו לא יכולים לחייב אותם.

מיכל סגל: זה ארגון ההורים.

חמי דורון: אתם אומרים משהו שיחסל את החוק הזה, האם אתם לא מבינים שהחוק שלעולם לא יגיע?

יורי שטרן: הישיבה הזאת נסתיימה.